钦定古今图书集成/方舆汇编/职方典/第1153卷 > 襄阳府风俗考 府志
## 钦定古今图书集成/方舆汇编/职方典/第1153卷 > 襄阳府风俗考 府志

本府。〈襄阳县附郭。〉

《方舆要览》：“襄阳俗尚奢，其民尚文。自江汉被化，风回朴实民皆乐耕桑。士多尚礼仪，嗜经籍，有古风。”

《襄阳图志》：“宋玉、王逸、张悌、习凿齿之徒，实生此土，故其民尚文。北鲁南徐之习不替，故其俗尚侈。”

宜城县

《方舆要览》：“俗尚豪侈。” 又云：“其俗朴陋，其人劲悍决裂，兼秦楚之俗，居室多编竹葺茅，以代陶瓦。” 《县新志》：“宜城土瘠民贫，务本业，惮远商，少争讼，勤俭纯庞，最为近古。士尚气节，励廉耻，不趋势利。”

南漳县

《郡志》：“县在荆襄间，土地颇饶，男女以耕桑为业，田舍小子亦颇知书，至于婚姻送葬，邻里有相助之美。又为近古。”

枣阳县

人性鲠直，词讼少兴，男乐耕桑，而商贾不事，士务学问而俭朴是敦。

谷城县

《汉书》：“子弟多兴于学，犹有先王之遗风。”

《图经》：“民多秦音，其俗朴陋。”

《舆地要览》：“俗尚侈，民尚文。”

《狄栗传》：“人知尚文，风俗淳美。”

御史冯荐《纪事》：“差繁，赋重田芜，户消土四而客六。”

光化县

《前汉志》：“其俗夸奢，尚气力，多商贾渔猎。”

《舆地要览》：“其民尚文，其俗朴陋，政尚忠正。均州”

《图经》：“民多秦音，俗好楚歌。”

陆恺《宗海楼记》：“桑麻蔽山，民人朴野，公庭无事，地理志，信巫鬼，重淫祀。士皆好学，敦尚礼义，方舆胜览，风物秀美，鱼稻之乡。”